7
Yohane Lanya Israel Batii Nkpe Kɔlafa Afosi Ana Batii Bana Ba Baadiki Nii.
1 Di nle mmle sɛmaa, lanya Yaa batɔkyɛntɛ bana banwii layila di kasɔ ka mmle nkyakakɔ nna nwu suoto. Bootĩi kasɔ nkyakakɔ nna nwu nkpo kɔfɛɛfɔ ko ninfɛ ni alɛ kutanfɛ di kasɔ suoto, ee leekpo suoto ee koowoso kukunwii suoto.
2 Ni lanya Yaa tɔkyɛntɛ bamba ladie aakye kufĩ katunkɔ ɔɔwa osi, aaklee Yaa wɔ ninkpe ni nkpa nsũ lɛtɛsaa kɔɔnɛɛ. Ni aafaa osie kanya aalɛɛ Yaa batɔkyɛntɛ bana ba di Yaa lata osie alɛ baalalaasa ni kasɔ ku lekpo. 3 Yaa tɔkyɛntɛ nwu nkpo labuɛ alɛ, “Bitanlalaasa kasɔ ee lekpo ee awoso, diediki diɛlaase di obe wɔ buɔyɔ nsũ lɛtɛsaa nwu nkpo buɔtɛ Yaa loo bakpɛmblatɛ nsũ nintũ lɛma fiɛ.” 4 Ninfɛ baatɔkɔ mi alɛ batii ba lɛpɔ bɛɛtɛ ni nsũ ku Yaa nsũ lɛtɛsaa nwu nkpo ninle nkpe kɔlafa afosi ana batii bana. Beekye Israel lefosi nfaabi nnyɔ nwu nkpo kamɛ.
5 Batii lefosi nkpe nnyɔ baatɛ nsũ ku nsũ lɛtɛsaa nwu nkpo di Yuda kafaabi kamɛ.
Batii lefosi nkpe nnyɔ kafɔɔ baatɛ nsũ di Ruben kafaabi kamɛ.
Ni baatɛ batii lefosi nkpe nnyɔ nsũ di Gad kafaabi kamɛ nɛ.
6 Batii lefosi nkpe nnyɔ baatɛ nsũ ku nsũ lɛtɛsaa nwu nkpo di Aser kafaabi kamɛ.
Batii lefosi nkpe nnyɔ kafɔɔ baatɛ nsũ di Naftali kafaabi kamɛ.
Ni baatɛ batii lefosi nkpe nnyɔ nsũ di Manase kafaabi kamɛ nɛ.
7 Batii lefosi nkpe nnyɔ baatɛ nsũ ku nsũ lɛtɛsaa nwu nkpo di Simeon kafaabi kamɛ.
Batii lefosi nkpe nnyɔ kafɔɔ baatɛ nsũ di Lewi kafaabi kamɛ.
Ni baatɛ batii lefosi nkpe nnyɔ nsũ di Isakar kafaabi kamɛ nɛ.
8 Batii lefosi nkpe nnyɔ baatɛ nsũ ku nsũ lɛtɛsaa nwu nkpo di Sebulon kafaabi kamɛ.
Batii lefosi nkpe nnyɔ kafɔɔ baatɛ nsũ di Yosef kafaabi kamɛ.
Ni baatɛ batii lefosi nkpe nnyɔ nsũ di Benyamin kafaabi kamɛ nɛ.
Batii Dikudi Kplɛ Layila Di Lɛkakpomii Nwu Katũ.
9 Di nle mmle sɛmaa, lanya batii dikudi kplɛ ninwii di otii kuonwii dilabafuo ni ɔka. Beekye nnle ate ate kamɛ ku nfaabi ate ate kamɛ, batii ate ate kamɛ ku sele ate ate kamɛ. Baayila di lɛkakpomii nwu nkpo katũ ku Lefosobi nwu nkpo anu. Bamuu lɛma baakpee awu fututu wua baaklee sɛkaafɛ di nnɛɛ. 10 Baatoobuɛ ku sɛlɔ siene alɛ,
“Yaa loo wɔ ninsi ni lɛɛkakpomii nwu nkpo suoto,
ku lefosobi nwu nkpo lete,
nindiki otii antɔɔ nkpa!”
11 Yaa batɔkyɛntɛ bamuu lamana lɛkakpomii nwu nkpo ku banɔɔfo nwu nkpo ku asaa nwu nkpo ana ninkpe ni nkpa baakyi, bamuu lɛma baawakosa asi lɛma kasɔ di lɛkakpomii nwu nkpo katũ baasumu Yaa, 12 baabuɛ alɛ,
“Diwa kaaya!
Katansa ku leklekle,
lɛsaatofo ku sɛfa,
dibu ku osie,
ku ɔnyɛɛ ninle Yaa loo lele ninnaa ni kaloo!
Diwa kaanya!”
13 Ninfɛ di banɔɔfo nwu nkpo onwii lɛma lakaalɛ mi alɛ, “Bawe ninle batii ba mmle niekpee ni awu fututu wua nwu? Ɔfɛ kafɔɔ beekye?”
14 Ninfɛ latɔkɔ nwɔ nlɛ, “Teete nii, ninye! Afɔ yi, faye!”
Ninfɛ aatɔkɔ mi alɛ, “Mma ninle batii ba niafe ni diibuo kplɛ nwu kamɛ baadie ni nɛ. Beefoto awu lɛma eepu fututu di Lefosobi nwu nkpo ntɔ kamɛ. 15 Nkpo oso bayɛ di lɛkakpomii nwu nkpo katũ bɔɔta ole manta Yaa di Olekatakɔ nɔɔ nwu nkpo kamɛ kakũ ku kakyɛ nɛ. Otii wɔ ninsi ni di lɛkakpomii nwu nkpo suoto kamalolaa ma annyu di anu nɔɔ.
16 Batii nwu nkpo, diidii kɔka ee otukɔnsɔ dilabasinklee ma.
Kufĩ ee difila kuniwii dilabasimpɛ ma.
17 Diekye Lefosobi nwu nkpo ninsi ni lɛɛkakpomii nwu nkpo ntɛɛ, nimaklee ma fɛ fosokpatɛ.
Abakpaa ma ankyɛnko ntu be ninta ni nkpa kataakɔ.
Yaa kafɔɔ kamasunsũ ma nnumɛɛ biala di anu.”